**Informatīvais ziņojums**

**“Par Eiropas Savienības Ārlietu padomes attīstības sadarbības ministru neformālajā 2020.gada 29.septembrī videokonferencē izskatāmajiem jautājumiem”**

2020.gada 29.septembrī notiks Eiropas Savienības (turpmāk - ES) Ārlietu padomes attīstības sadarbības ministru neformālā sanāksme videokonferences formātā, kuras laikā plānots diskutēt par ES sadarbību ar Āfriku, tostarp par ES vienoto atbildi COVID-19 krīzei Āfrikā un par aktuālo sarunās par Partnerattiecību nolīgumu starp ES un Āfrikas, Karību un Klusā okeāna (ĀKK) valstu grupu (post-Kotonū).

1. **ES sadarbība ar Āfriku**

Sanāksmē paredzēta diskusija par ES sadarbību ar Āfriku cīņā ar COVID-19 radīto seku likvidēšanu vienotās Eiropas komandas (*Team Europe*) ietvaros un atveseļošanos pēc krīzes, gatavojot visaptverošu stratēģiju ar Āfriku un stiprinot partnerības veidus.

**Vienotais Eiropas komandas (*Team Europe)* atbalsts partnervalstīm**

Eiropas komandas (*Team Europe)* atbalsts partnervalstīm cīņā pret COVID-19 krīzi tiek īstenots, lai novērstu krīzes radītās sekas humānajā, veselības, sociālajā un ekonomikas jomās. Vienotās Eiropas komandas atbalsts partnervalstīm galvenokārt tiek īstenots, pārorientējot esošos atbalsta instrumentus un mehānismus, kas var sniegt ātrus un redzamus rezultātus, kā arī iespēju robežās piesaistot jaunus finanšu līdzekļus. ES un tās dalībvalstis, kā arī Eiropas attīstības bankas šobrīd apņēmušās sniegt vairāk kā 36 mljrd. EUR lielu atbalstu partnervalstīm.

2020.gada 8.jūnija Ārlietu padomes attīstības sadarbības ministru videokonferencē Eiropas Komisija un dalībvalstis pauda gandarījumu par ieguldījumu COVID-19 seku likvidēšanā partnervalstīs, uzsverot, ka plaši apjoma darbi vēl jāveic, īpašu uzmanību koncentrējot uz vistrauslākajām valstīm un grupām, īpaši Āfrikā, kur jācīnās arī ar esošajiem konfliktiem un humānajām krīzēm. Papildus veselības sektora stiprināšanai un ekonomikas atjaunošanai Āfrikā jācīnās ar pieaugošajām bažām par pārtikas krīzi.

**COVID-19 pandēmijas ietekme un Eiropas komandas (*Team Europe*) atbalsts Āfrikā**

COVID-19 gadījumu skaits Āfrikā turpina strauji pieaugt. Pasaules Veselības Organizācija ir brīdinājusi, ka COVID-19 izplatība Āfrikā vēl nav sasniegusi kulmināciju. Vairākās Āfrikas valstīs bruņoti grupējumi mēģina izmantot šo krīzi, lai vairotu savu ietekmi. Tāpat pandēmija norisinās vienlaikus ar “siseņu krīzi”, kas ir smagi skārusi vairākus nozīmīgus ekonomiskos spēlētājus Āfrikas austrumu daļā, tādējādi atstājot būtisku ietekmi uz kontinenta izaugsmi. Āfrikas valstīm nav arī līdzekļu ekonomikas atbalsta pasākumu īstenošanai pašu spēkiem. Tādēļ arvien vairāk ir vērojama protekcionisma pieejas īstenošana ekonomikā, tādējādi apdraudot 2020. gada 1. jūlijā ieviestās Āfrikas Kontinentālās brīvās tirdzniecības zonas nostiprināšanos.

Situācijas uzlabošanai Pasaules Banka un Starptautiskais Valūtas fonds Āfrikas valstīm piešķīra vairāk nekā 2,3 mljrd. USD lielu finansējumu. No kopējiem Eiropas komandas finanšu līdzekļiem Āfrikai lejpus Sahāras novirzīti 5,4 mljrd. EUR: ieguldījums no Eiropas Komisijas sastāda 2,2 mljrd. EUR[[1]](#footnote-1), no ES dalībvalstīm 1,7 mljrd. EUR, no Eiropas Investīciju Bankas (EIB) un Eiropas Rekonstrukciju un attīstības bankas (ERAB) 1,5 mljrd. EUR. Eiropas komandas pasākumi tiecas mazināt pandēmijas sociālekonomisko ietekmi, jo īpaši, atbalstot vismazāk attīstītās un nestabilākās Āfrikas valstis. ES ir apņēmusies atbalstīt arī plašāku COVID-19 testēšanas iespēju nodrošināšanu, kā arī ārstniecības līdzekļu un vakcīnu taisnīgu sadali tiklīdz tās būs pieejamas. Vienlaikus G7 un G20 valstis popularizē iniciatīvu par parādu atvieglošanu Āfrikas valstīm, bet ES aicina īstenot koordinētus starptautiskā parāda atvieglošanas centienus.

**Humānās palīdzības jautājumi**

ANO Pasaules pārtikas programma (*World Food Programme* - WFP) š.g. jūlijā paziņoja, ka ir ievērojami pieaudzis izsalkušo cilvēku skaits, kuriem tā plāno palīdzēt visā pasaulē, jo COVID-19 pandēmijas postošās sociālekonomiskās sekas negatīvi ietekmē miljoniem cilvēku, nespējot nodrošināt pietiekamu pārtiku valstīs ar zemiem un vidējiem ienākumiem. WFP reakcija uz pārtikas nodrošinājuma izaicinājumiem veido apmēram trešo daļu no atjauninātā ANO Globālās humānās palīdzības plāna. Papildus paredzēts īpašs finansējums 500 milj. USD apmērā, lai novērstu bada uzliesmojumu visvairāk apdraudētajās valstīs, no kurām lielākā daļa ir Āfrikā. Š.g. 8.jūnija Ārlietu padomē attīstības sadarbības ministri pauda bažas par pieaugošo pārtikas krīzi, kurai nepieciešama ātra un efektīva ES atbilde. 2021.gadā plānots ANO ģenerālsekretāra Pārtikas sistēmas samits, lai veicinātu pārtikas sistēmas uzlabojumus saistībā ar ANO Ilgtspējīgas attīstības programmu 2030.gadam un globālo reakciju uz COVID-19 pandēmiju.

Š.g. 29.aprīlī EK prezentēja jaunu iniciatīvu *Air Bridge* humānās palīdzības nogādāšanai valstīs, kurās pēc tās ir vislielākā nepieciešamība un šo piegāžu veikšana saskaras ar apgrūtinātu loģistiku*.* Palīdzības nodrošināšanai tiek organizēti čarterreisi, lai dalībvalstīm palīdzētu nogādāt humānās palīdzības kravas un humānās palīdzības sniedzējus (NVO pārstāvjus). *Air Bridge* tostarp atbalsta ANO Pasaules pārtikas programmas darbību pārtikas nodrošināšanai Āfrikā, kur WFP nav iespēju veikt humānās palīdzības piegādes. *Air Bridge* darbojas kā viens no elementiem *Team Europe* konceptā, palielinot ES redzamību trešajās valstīs, īpaši Āfrikā. Kopš š.g. aprīļa veikti 38 reisi uz 13 valstīm Āfrikā, piegādājot vairāk kā 500 tonnas medicīniskās un humānās palīdzības preces un pārvadājot 1200 medicīnas un humānās palīdzības sniedzējus. Eiropas Komisijas kopējais finansējums *Air Bridge* iniciatīvai ir 10 milj. EUR. [[2]](#footnote-2)

**Eiropas Savienības – Āfrikas Savienības attiecības**

Š.g. 21.septembrī Ārlietu padomē ir paredzēta diskusija par Eiropas Savienības‑Āfrikas Savienības (ES-ĀS) attiecībām pirms ES-ĀS ārlietu ministru sanāksmes, kas tiek plānota 2020. gada 28. septembrī videokonferences formātā. Sākotnēji ministru sanāksme tika plānota 4.-5. maijā Kigali, Ruandā, tomēr, ņemot vērā COVID-19 pandēmiju, tā tika atlikta. Ielūgumi uz ES-ĀS ministru sanāksmi, kuras mērķis ir sagatavot sesto ES-ĀS samitu Beļģijā 2021. gada pavasarī[[3]](#footnote-3), vēl nav izplatīti. ES-ĀS ārlietu ministru sanāksmē un vēlāk arī samitā ar partneriem Āfrikā būtu jāvienojas par jaunu kopīgu pieeju ES-ĀS partnerībai, kas būtu saskaņā ar 2017. gada samitā Abidžanā, Kotdivuārā, identificētajiem mērķiem un prioritātēm. Par pamatu ES ārlietu ministru diskusijai kalpos 2020. gada 9. marta EK un EĀDD Kopīgais paziņojums Eiropas Parlamentam un Padomei “Ceļā uz visaptverošu stratēģiju ar Āfriku” un 2020. gada 30. jūnija Padomes secinājumi par Āfriku.

Attīstības sadarbības ministri š.g. 29.septembra sanāksmē pārrunās Ārlietu padomes diskusijas rezultātus par ES-Āfrikas kopīgajām nākotnes prioritātēm un turpmākā politiskā dialoga nepieciešamību ar Āfrikas valstīm, kam par pamatu ir 2020. gada   
9. martā izplatītais kopīgais paziņojums “Ceļā uz visaptverošu stratēģiju ar Āfriku” un 2020. gada 30. jūnijā apstiprinātie Padomes secinājumi par Āfriku. Informācija par kopīgo paziņojumu un Padomes secinājumiem par Āfriku sniegta Ārlietu ministrijas informatīvajā ziņojumā par 2020.gada 21.septembra Ārlietu padomē izskatāmajiem jautājumiem.[[4]](#footnote-4)

*Latvijas nostāja*

* Latvija atbalsta ES globālo atbildi uz COVID-19 izaicinājumiem. Vienotie ES atbalsta pasākumi jāturpina atbilstoši iekļaujošai labās prakses pieejai, paredzot atbilstošu finansējumu, ievērojot ģeogrāfisko līdzsvaru un partnervalstu vajadzības un prioritātes, nesamazinot pilsoniskās un demokrātijas brīvības, cilvēktiesības, kā arī nodrošinot sniegtā atbalsta rezultātu ilgtspēju un uzraudzību.
* Latvija, kā daļa no vienotās Eiropas komandas, turpinās atbalstīt prioritārās ES Austrumu partnerības un Centrālāzijas reģiona valstis, sniedzot palīdzību gan ar COVID-19 krīzi saistīto izaicinājumu novēršanai, gan turpinot līdzšinējo darbu labas pārvaldības, likuma varas, ekonomiskās attīstības, digitalizācijas, reģionālās attīstības, vides, izglītības, pilsoniskās sabiedrības un dzimumu līdztiesības veicināšanas sektoros. Latvija daudzpusējā formātā atbalsta ES kopīgos centienus COVID-19 seku likvidēšanā Āfrikā.
* Latvija uzsver, ka pēckrīzes periodā īpaša uzmanība jāpievērš nevienlīdzības mazināšanai, īstenojot principu “neatstāt nevienu novārtā”. Svarīgi stiprināt veselības aprūpes un sociālās aizsardzības sistēmas, lai atkārtotās krīzēs nodrošinātu vienlīdzīgu pieeju šiem pakalpojumiem visām grupām. Jāuzrauga, lai pēc krīzes nesamazinās izglītības pieejamība. Tāpat jāstiprina spēja mobilizēt vietējos resursus, veidot ilgtspējīgas un iekļaujošas ekonomiskās sistēmas, novēršot nelegālās finanšu plūsmas un izvairīšanos no nodokļu nomaksas.
* Latvija atbalsta jauno ES stratēģiju sadarbībai ar Āfrikas valstīm, kas ietverta kopīgajā paziņojumā “Ceļā uz visaptverošu stratēģiju ar Āfriku” un Padomes secinājumos, kā arī Vācijas-Portugāles-Slovēnijas prezidentūras identificētajās prioritātēs darbam ar Āfrikas partneriem.
* Ir būtiski turpināt dialogu ar Āfrikas valstīm, lai nonāktu pie izsvērtas, uz abpusējām interesēm balstītas kopīgas stratēģijas. Tai jābūt reģionāli niansētai, jāietver uzņēmējdarbības veicināšanā balstīta ekonomikas attīstība, klimata pārmaiņu jautājums un jābūt vērstai uz multilaterālisma principu stiprināšanu un migrācijas pamatcēloņu novēršanu.

**2. Partnerattiecību nolīgums starp ES un Āfrikas, Karību un Klusā okeāna (ĀKK) valstu grupu (post-Kotonū)**

Attīstības sadarbības ministri tiks informēti par aktuālo situāciju sarunās par jaunā nolīguma starp ES un Āfrikas, Karību un Klusā okeāna (ĀKK) valstu grupu (post-Kotonū), diskutējot par atvērtajiem jautājumiem.

2020. gada 29. februārī noslēdzās 2000. gadā Rietumāfrikas valsts Beninas galvaspilsētā Kotonū parakstītais ES un Āfrikas, Karību jūras reģiona un Klusā okeāna (turpmāk – ĀKK) valstu grupas nolīgums (turpmāk – Kotonū nolīgums). Kotonū nolīgums regulē attiecības starp ES, ES dalībvalstīm un 79 ĀKK valstīm politiskā dialoga, ekonomikas un tirdzniecības, kā arī attīstības sadarbības jomās. Tā kā sarunas 2019.gadā ieilga, atbilstoši Kotonū nolīgumam tika pieņemts pārejas mehānisms, lai neradītu politisku, institucionālu un juridisku vakuumu ES un ĀKK attiecībās, līgumu pagarinot līdz 2020.gada 31.decembrim vai līdz jaunā nolīguma spēkā stāšanās brīdim, vai līdz jaunā nolīguma provizoriskas piemērošanas brīdim starp Savienību un ĀKK valstīm atkarībā no tā, kas notiek agrāk.

Tomēr COVID-19 ierobežojumu dēļ sarunas par jauno partnerattiecību nolīgumu ir ieilgušas. 2020.gada jūlijā sarunu vedēji nespēja panākt vienošanos par nolīguma tekstu, kā rezultātā līdz pagarinātā Kotonū nolīguma beigām jauns līgums vēl netiks noslēgts. Eiropas Komisija 2020.gada 26.augustā publicēja piekšlikumu par grozījumiem Lēmumā Nr. 3/2019 (2019. gada 17. septembris) par pārejas posma pasākumu pieņemšanu saskaņā ar ĀKK un ES partnerattiecību nolīguma 95. panta   
4. punktu, pagarinot visu Kotonū partnerattiecību nolīguma [2020/2] noteikumu piemērošanu līdz 2021. gada 30.jūnijam vai līdz brīdim, kad stājas spēkā jaunais partnerattiecību nolīgums starp ES un ĀKK valstīm, atkarībā no tā, kurš datums iestājas agrāk. EK Padomes darba grupā informēja dalībvalstis par mērķi pabeigt post-Kotonū sarunas līdz oktobra beigām.

Kopumā sarunu procesā panākts ievērojams progress – apstiprināti 95% no kopējā nolīguma teksta. Pabeigts darbs pie Klusā okeāna valstu reģionālā protokola teksta, turpinās darbs pie nolīguma pamatteksta, kā arī Karību jūras un Āfrikas valstu reģionālajiem protokoliem. Jaunā partnerattiecību nolīguma sarunas turpināsies šī gada rudenī, diskutējot par atvērtajiem jautājumiem, kuros nepieciešamas padziļinātas politiskās diskusijas, atšķiroties ES un ĀKK valstu pozīcijām, un/vai kas netika iekļautas pušu sarunu mandātos: migrācija, t.sk. par atgriešanu un readmisiju, institucionālā sistēma, sadarbības instrumenti, saistību izpilde, kultūras jautājumi, seksuālā un reproduktīvā veselība un ar to saistītās tiesības (SRHR), nediskriminācija seksuālās orientācijas un dzimuma identitātes dēļ (SOGI) un laba pārvaldība nodokļu jomā. Visu atvērto jautājumu saraksts (*negotiation box*), par kuriem nepieciešamas padziļinātas politiskās diskusijas, tika apstiprināts 2020.gada 14.februāra galveno sarunvežu sanāksmē.

*Latvijas nostāja*

* Spēkā ir Latvijas nacionālā pozīcija Nr. 2, kas apstiprināta Ministru kabinetā 2018. gada 16.janvārī.
* Ārlietu ministrija ir sagatavojusi Nacionālo pozīciju par grozījumiem Lēmumā Nr. 3/2019 (2019. gada 17. septembris) par pārejas posma pasākumu pieņemšanu saskaņā ar ĀKK un ES partnerattiecību nolīguma 95. panta 4. punktu. Pozīciju Saeimas Eiropas lietu komisijas sēdē plānots skatīt š.g.18.septembrī.
* Latvija ir ieinteresēta ES un Āfrikas, Karību jūras reģiona un Klusā okeāna valstu grupas attiecību ietvara modernizēšanā; pragmatisku un līdzvērtīgu attiecību veidošanā. Latvijas prioritātes ir klimata pārmaiņas, labas pārvaldības, tiesu varas, cilvēktiesību un dzimumu līdztiesību ievērošana.
* Latvija ir ieinteresēta ilgtspējīgā mierā, drošībā un stabilitātē Āfrikas kontinentā līdzvērtīgu partnerattiecību ietvarā, kura mērķis, cita starpā, ir labi pārvaldīta migrācija visu pušu interesēs, tai skaitā, cieši sadarbojoties cīņā pret nelikumīgu migrāciju.

Ārlietu ministrs E.Rinkēvičs

Vīza: valsts sekretārs A.Pelšs

I.Ruņģe 67016417

[ieva.runge@mfa.gov.lv](mailto:ieva.runge@mfa.gov.lv)

1. Eiropas Komisijas finansējums tiek pārorientēts no programmām, kuras pandēmijas dēļ nevar īstenot, kā plānots. Finansējums iedalīts no programmām Eiropas platforma “Veselības garantija Āfrikai”, ES Ārkārtas trasta fonds Āfrikai (ESTF), Eiropas Fonda ilgtspējīgai attīstībai (EFIA), Attīstības sadarbības instruments (ASI) u.c. [↑](#footnote-ref-1)
2. *Air Bridge* ir pagaidu iniciatīva, kas papildina ANO Globālās humānās palīdzības plāna loģistikas pakalpojumus. Iniciatīva finansēta no Eiropas Komisijas (Eiropas Civilās aizsardzības un humānās palīdzības operāciju ģenerāldirektorāts (ECHO)) budžeta. [↑](#footnote-ref-2)
3. Sākotnēji ES-ĀS samits tika paredzēts 2020.gada beigās, bet COVID-19 pandēmijas dēļ gatavošanās samitam ir bijusi apgrūtināta. [↑](#footnote-ref-3)
4. ĀM informatīvais ziņojums “Par Eiropas Savienības Ārlietu padomes 2020. gada 21.septembra sanāksmē izskatāmajiem jautājumiem”, apstiprināts Ministru kabineta 2020.gada 15.septembra sēdē. [↑](#footnote-ref-4)